**Slavnostni govor predsednice Republike Slovenije**

**Nataše Pirc Musar**

**ob 70-letnici Zveze prijateljev mladine Slovenije**

Cerje, 1. marec 2023

**Velja govorjena beseda.**

*Spoštovana predsednica Zveze prijateljev mladine Slovenije Darja Groznik,*

*spoštovane predstavniki in predstavnice sto dvanajstih društev in zvez, vključenih v Zvezo prijateljev mladine Slovenije,*

*visoki gostje,*

*gospe in gospodje.*

*1. marca obeležujemo svetovni dan Civilne zaščite, v Sloveniji pa ustanovni dan Zveze prijateljev mladine Slovenije. Oba stebra družbe si delita vrednote nesebičnosti, dobrote in prostovoljstva. Prav te vrednote so tiste, ki v družbi lahko spodbudijo preporod in spremembe na bolje. Pomenljivo je, da oboje sovpada na tako imenovani prvi dan meteorološke pomladi, ki simbolizira nov začetek.*

*Vi, spoštovani članice in člani Zveze prijateljev mladine Slovenije, ste v naši družbi spodbudili ta preporod in spremembe na bolje. Ob tej priložnosti sprejmite, prosim, moje najbolj prisrčne in iskrene čestitke ob 70-letnici vašega plemenitega delovanja.*

*Hvaležnost in spoštovanje države in vseh naših ljudi si zaslužite vsi, ki ste sedem desetletij soustvarjali Zvezo. Vaša prehojena pot je tlakovana z neizmerljivim številom nasmehov otrok, ki ste jih doslej osrečili in jim pomagali, da so navkljub različnim, tudi tragičnim osebnim okoliščinam imeli nekoga, na katerega so se lahko zanesli in mu zaupali. Položaj otrok v Sloveniji je zaradi vas danes boljši.*

*V srcu vašega poslanstva so od nekdaj bili dobrobit otrok ter spoštovanje in zagotavljanje njihovih pravic. Na tem področju ste nedvomno eni izmed pionirjev na Slovenskem. Dosegli ste izjemne spremembe, ki so vplivale na odraščanje več generacij otrok. Pozorno spremljam tudi vaše nadaljnje načrte na tem področju, med katerimi je samostojni varuh otrokovih pravic, ki bi deloval v okviru institucije Varuha človekovih pravic.*

*Najžlahtnejša dediščina ob vaši sedemdesetletnici pa ste pravzaprav vsi vi. Naučili ste nas, da je dobroto treba deliti in jo vračati. Mnogi otroci, ki ste jim v preteklosti pomagali, tega niso pozabili. Ko so odrasli, so se k Zvezi vrnili kot prostovoljci in danes pomagajo otrokom, kot so bili tudi sami nekdaj deležni pomoči. Tako je dobrota sklenjena v krog sreče, ki se vrti in spreminja svet na bolje.*

*V imenu ljudi, ki jih imam čast predstavljati, vam izrekam globoko priznanje in hvaležnost za vse, kar ste doslej dobrega storili. Otrokom niste pričarali le nasmeha na obraz in jim organizirali počitnic. Otrokom dajete glas, ki ga odrasli in tisti, ki nam je bila zaupana vloga odločevalcev, moramo slišati. Tu želim posebej izpostaviti vsakoletni Otroški parlament, ki ima dve pomembni poslanstvi: stališča in razmišljanje otrok vključiti v javni diskurz in otroke spodbujati k aktivni vključitvi v proces odločanja in k demokratični participaciji. Zelo pomembno se mi zdi, da otroci odrastejo v odgovorne odrasle, ki bodo dobro poznali svoje državljanske pravice in dolžnosti in bodo aktivno soustvarjali politični in družbeni prostor.*

*Gospe in gospodje,*

*naj sklenem z željo, da bi nekega dne naša skupnost postala tako razvita in plemenita, da bi bile pretresljive zgodbe, ki jih danes doživljajo otroci, zgolj nauk zgodovine. To bi bila najlepša izpolnitev poslanstva vseh dobrotnic, dobrotnikov in organizacij, ki delujete na tem področju.*

*Do tega dne nas čaka še dolga in naporna pot. V uteho vsem nam, tudi meni osebno je, da bodo dotlej ob nas vedno čudoviti ljudje, »angeli«, ki bodo pomagali človeku v stiski.*

*To je tista najpomembnejša moč, ki jo ima vsak izmed nas: nekomu lahko polepšamo dan. Iz srca vabim vse, da se te moči zavedamo in jo večkrat izkoristimo. Na njej stoji svet.*